Alina Gorghiu, despre AUR: Seducția extremismului este una periculoasă
- Mădălina Sfrijan
- 31 martie 2024, 13:16
Alina Gorghiu susține că partidele extremiste nu vin cu soluții clare pentru oameni. Totodată, aceasta a adăugat că partide precum AUR nu au proiecte pentru comunitățile locale.
Alina Gorghiu, despre acțiunile partidelor extremiste
Vicepreședintele PNL Alina Gorghiu a vorbit despre "seducția extremistului", menționând că aceasta ar fi periculoasă. Făcând referire la partidul AUR, aceasta a menționat că nu va avea rezultatele așteptate la alegerile din acest an.
"Știm că seducția extremismului este una periculoasă. Populismul, lipsa de proiecte și de soluții nu vor avea voturile pe care speră să le aibă pe 9 iunie. Se vede cu ochiul liber că partide ca AUR nu au oameni cu care să iasă în față. Aceste partide nu au proiecte pentru comunitățile locale", spune Alina Gorghiu.
Implicarea PNL în proiectele de dezvoltare ale României
Ministrul Justiției a afirmat că "toate proiectele de țară ale României moderne poartă amprenta PNL". De altfel, Alina Gorghiu a precizat că liberalii au susținut parcursul european al țării.
"Din ianuarie 1990, de la reluarea activității PNL, noi, cei din PNL, am fost cei care am susținut parcursul european al României. Aderarea la NATO, UE, ridicarea MCV, pe 15 septembrie anul trecut, toate aceste proiecte de țară poartă amprenta PNL. Partidul nostru crede ferm în destinul european al României. ", a adăugat aceasta.
Alina Gorghiu, despre aderarea României la Air Schengen
Ministrul Justiției a vorbit și despre aderarea României la spațiul de liberă trecere. Gorghiu a menționat că țara noastră era pregătită pentru un pas atât de important. De altfel, ea a subliniat că intrarea în Air Schengen aduce un avantaj economic major.
"Europa va fi si mai aproape de noi, România o să fie și mai europeană. Un avantaj mare pentru economia noastră și o simplificare a vieții multora dintre noi. România este foarte bine pregătită pentru acest moment. România era foarte bine pregătită cu mult timp înainte pentru acest moment. Așa cum știți, PNL a contribuit la acest proces", a afirmat Alina Gorghiu în cadrul unui eveniment al TNL.